CELEX: 32016R1368
Language: da
Date: 2016-08-11 00:00:00
Title: Kommissionens gennemførelsesforordning (EU) 2016/1368 af 11. august 2016 om fastlæggelse af en liste over kritiske benchmarks, der bruges på de finansielle markeder i henhold til Europa-Parlamentets og Rådets forordning (EU) 2016/1011 (EØS-relevant tekst)

12.8.2016   
            
            
               DA
            
            
               Den Europæiske Unions Tidende
            
            
               L 217/1
            
         KOMMISSIONENS GENNEMFØRELSESFORORDNING (EU) 2016/1368
   af 11. august 2016
   om fastlæggelse af en liste over kritiske benchmarks, der bruges på de finansielle markeder i henhold til Europa-Parlamentets og Rådets forordning (EU) 2016/1011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014 (1), særlig artikel 20, stk. 1, og
   ud fra følgende betragtninger:
   
               (1)
            
            
               Benchmarks spiller en væsentlig rolle i forbindelse med prisfastsættelsen for mange finansielle instrumenter og finansielle kontrakter og målingen af mange investeringsfondes økonomiske resultater. Bidrag til og administration af benchmarks er i mange tilfælde sårbare over for manipulation, og de involverede personer står ofte over for interessekonflikter.
            
         
               (2)
            
            
               For at benchmarks kan udfylde deres økonomiske rolle, kræves det, at de er repræsentative for den underliggende markedsmæssige eller økonomiske realitet, som de afspejler. Såfremt et benchmark ikke længere er repræsentativt for et underliggende marked, eksempelvis interbankrenter, er der risiko for negative virkninger for bl.a. markedets integritet og finansieringen af husholdninger (lån, herunder realkreditlån) og virksomheder i Unionen.
            
         
               (3)
            
            
               Risikoen for brugere, markeder og økonomien i Unionen er generelt højere, hvis den samlede værdi af de finansielle instrumenter, finansielle kontrakter og investeringsfonde, som benytter et bestemt benchmark som reference, er høj. Ved forordning (EU) 2016/1011 fastlægges der derfor forskellige kategorier af benchmarks samt supplerende krav, som sikrer integriteten og robustheden af visse benchmarks, som anses for at være kritiske, herunder de kompetente myndigheders beføjelser til på visse betingelser at pålægge bidrag til eller administration af et kritisk benchmark.
            
         
               (4)
            
            
               De supplerende forpligtelser og beføjelser for kompetente myndigheder for administratorer af kritiske benchmarks nødvendiggør en formel procedure i forbindelse med fastlæggelsen af kritiske benchmarks. I overensstemmelse med artikel 20, stk. 1, i forordning (EU) 2016/1011 anses et benchmark for at være et kritisk benchmark, hvis det anvendes direkte eller indirekte i en kombination af benchmarks som reference for finansielle instrumenter eller finansielle kontrakter eller til måling af resultaterne i investeringsfonde, som har en samlet værdi på mindst 500 mia. EUR, på grundlag af alle benchmarkets forskellige løbetider, hvor det er relevant.
            
         
               (5)
            
            
               Euribor-satsen (Euro Interbank Offered Rate) måler den usikrede interbankrente i euroområdet og er et af de vigtigste rentebenchmarks på verdensplan. Det skønnes, at benchmarket ligger til grund for kontrakter til en værdi af mere end 180 000 mia. EUR. De fleste af disse kontrakter er renteswaps, men benchmarket anvendes desuden i forbindelse med realkreditlån til privatkunder til en værdi af mere end 1 000 mia. EUR.
            
         
               (6)
            
            
               Værdien af finansielle instrumenter og finansielle kontrakter, som bruger nævnte benchmark i Unionen, er derfor langt højere end tærskelværdien på 500 mia. EUR.
            
         
               (7)
            
            
               Som følge af Euribors helt afgørende betydning for lån, herunder realkreditlån, i Unionen bør denne forordning træde i kraft hurtigst muligt.
            
         
               (8)
            
            
               Foranstaltningerne i denne forordning er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE FORORDNING:
   Artikel 1
   Benchmarket i bilaget anses for at være et kritisk benchmark.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. august 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 171 af 29.6.2016, s. 1.
   
      BILAG
      
         LISTE OVER KRITISKE BENCHMARKS I HENHOLD TIL ARTIKEL 20, STK. 1, i FORORDNING (EU) 2016/1011
      
      Euro Interbank Offered Rate (EURIBOR®), som administreres af European Money Markets Institute (EMMI), Bruxelles, Belgien